《陵峰采药触兴为诗》
魏晋·帛道猷

连峰数千里，修林带平津。
云过远山翳，风至梗荒榛。
茅茨隐不见，鸡鸣知有人。
间步践其径，处处见遗薪。
始知百代下，故有上皇民。
开此无事迹，以待竦俗宾。
长啸自林际，归此保天真。

作者简介：帛道猷，东晋高僧。生卒年不详，孝武帝时在世。本姓冯，山阴（今浙江绍兴）人，少习儒业，以篇牍著称于时，后于本籍若邪山中出家。先依道生于庐山，道生寂后至临川。继住浙江新昌沃州山禅院，与名僧道壹同时且齐名，刘宋文帝、孝武帝均极尊崇。道猷素性率真淡泊，雅好林泉丘壑，曾经遍游两浙名山胜水，皆有题咏。诗多散佚，人称其诗“有濠上之风”。现存诗一首。